เด็มโก้ปลื้มทุบสถิติกวาดรายได้สูงสุด
&#8220;เด็มโก้&#8221; ปลื้มรายได้สูงสุดเป็นประวัติการณ์ เผย 9 เดือนแรกของปีนี้ กวาดรายได้ 1,893.42 ล้านบาท เพิ่มขึ้น 72.26 % หลังภาพรวมเศรษฐกิจกระเตื้อง&nbsp;
15 พ.ย. 2553

“เด็มโก้” ปลื้มรายได้สูงสุดเป็นประวัติการณ์ เผย 9 เดือนแรกของปีนี้ กวาดรายได้ 1,893.42 ล้านบาท เพิ่มขึ้น 72.26 % หลังภาพรวมเศรษฐกิจกระเตื้อง 
นายพงษ์ศักดิ์ ศิริคุปต์ รองกรรมการผู้จัดการ บริษัท เด็มโก้ จำกัด (มหาชน) หรือ DEMCO ผู้นำธุรกิจด้านงานก่อสร้างสถานีไฟฟ้าครบวงจร รวมถึงผลิตและจำหน่ายเสาโครงเหล็กสำหรับงานด้านไฟฟ้า โทรคมนาคมให้กับภาครัฐและเอกชน เปิดเผยว่า ผลการดำเนินงานในไตรมาสที่ 3 (กรกฎาคม-กันยายน) ปี 2553 บริษัทฯ มีกำไรสุทธิ 7.33 ล้านบาท เปลี่ยนแปลง เพิ่มขึ้น 21.99 ล้านบาท คิดเป็น 150.02 % เมื่อเทียบกับระยะเวลาเดียวกันของปีที่แล้ว ซึ่งบริษัทฯ มีผลขาดทุนสุทธิ 14.66 ล้านบาท ขณะที่รายได้รวมอยู่ที่ 511.76 ล้านบาท เปลี่ยนแปลงเพิ่มขึ้น 151.78   ล้านบาท คิดเป็น 42.16 % จากปีก่อนที่มีรายได้รวม 359.98 ล้านบาท
ส่วนงวด 9 เดือนแรกของปีนี้ บริษัทฯ มีกำไรสุทธิ 80.68 ล้านบาท เปลี่ยนแปลงเพิ่มขึ้น 88.87 ล้านบาท หรือ 1,085.10 % เมื่อเทียบกับระยะเวลาเดียวกันของปีก่อน ที่มีผลขาดทุนสุทธิ 8.19  ล้านบาท และมีรายได้รวมอยู่ที่ 1,893.42 ล้านบาท เปลี่ยนแปลงเพิ่มขึ้น 794.28 ล้านบาท หรือ 72.26 % จากงวด 9 เดือนแรกของปี 2552 ซึ่งบริษัทฯ มีรายได้รวม 1,099.14 ล้านบาท
ทั้งนี้ รายได้ในไตรมาสที่ 3/2553 จำนวน 511.76 ล้านบาท นั้น มาจากงานรับเหมาโครงการกว่า 85% ที่เหลือมาจากงานขายและบริการ ซึ่งหากพิจารณาจากรายได้รวม ถือว่าผลการดำเนินงานของบริษัทฯ อยู่ในระดับที่น่าพอใจ และเป็นไปตามแผนงาน เมื่อพิจารณารายได้รวมทั้ง 9 เดือน จำนวน 1,893.42 ล้านบาทและกำไรสุทธิ 80.68 ล้านบาทก็มากกว่ารายได้และกำไรสุทธิในปี 2552 ทั้งปี ซึ่งแสดงตัวเลข 1,653.20 ล้านบาท และ 50.04 ล้านบาท 
รองกรรมการผู้จัดการ DEMCO กล่าวด้วยว่า สำหรับโครงการพลังงานลมที่บริษัทฯ เป็นผู้รับเหมาก่อสร้างนั้น การรับรู้รายได้ผิดความคาดหมายไปบ้าง เนื่องจากเดิมคาดว่าจะรับรู้ในปีนี้ประมาณ 500-600 ล้านบาท แต่เนื่องจากการเริ่มก่อสร้างเริ่มได้ช้ากว่ากำหนด ทำให้การรับรู้รายได้ที่เข้ามาอาจทำได้เพียง 20% ของเป้าหมายที่ตั้งไว้เดิม ส่วนที่เหลือจะไปรับรู้ในปี 2554 ขณะที่โครงการ Solar Cell จำนวน 30 เมกะวัตต์มูลค่า 3 พันล้านบาท อยู่ระหว่างการพิจารณาตอบรับจากการไฟฟ้าฝ่ายผลิตแห่งประเทศไทย (กฟผ.) 
“การที่รายได้ของโครงการพลังงานลมไปรับรู้ในปี 2554 มากขึ้น รวมกับการรับรู้รายได้จากโครงการในมือที่มีอยู่ และการเริ่มลงทุนในระบบ 3 G ของ กสท. และ ทศท. จะทำให้บริษัทฯมีรายได้รวม ในปี 2554 ไม่ต่ำกว่า 5 พันล้านบาทค่อนข้างแน่นอน” นายพงษ์ศักดิ์กล่าว